  Наталья Тетерина Туннэ, 27-тӥ шуркынмонэ, Ижкарын «Кенеш» журнал «Удмурт литература кыллэн туннэез но азьланез» темая котырес ӝӧк радъяз. Ужрад Удмурт кыллэсь нуналзэ пусъён улсын ортчиз но удмурт гожъясьёсты, кылбурчиосты, литератураез эскерисьёсты люказ. Кызьы шуиз журналистъёслы «Кенеш» журналлэн валтӥсь редакторез Ольга Бородина, удмурт литература кыллэн югдурез пӧртэм вакытъёсы вошъяськиз, нош удмурт журнал котьку сое узырмытон но юнматон бордын тырше. Туннэ, мон шуысал, литература кылэз утён ужпум но нырысетӥ интые потэ, малы ке шуоно литература кыллэн вань аслаз юнматэм куронъёсыз. Литература кыл – со волятэм кыл, но туала вакытэ со куронъёсыз тӥян учыръёс туж ӵем пумисько, тужгес но кылрадлык ласянь Ольга Бородина, «Кенеш» журналлэн валтӥсь редакторезВалтӥсь редактор верамъя, редакциын ужасьёс произведенилэсь кылрадлыксэ тупатон бордын ужало ке но, тросэз, тужгес но егит авторъёс, со тупатонъёслы пумитъясько. Гожъясьлэн малпамезъя, со егит адямилы валамон гожтэ, произведенияз туала вераськон кылэз кутэ. Озьы ке но, сыӵе ужъёс ӵемысь лыдӟисьлы валамонтэм луо, шуэ Ольга Бородина. Эшшо одӥгез сюлэмшугъяськон – со ӟуч кылъёсты удмурт произведение пыртон. Тросэзлэн авторъёслэн та ласянь одӥг валэктонзы: улонэ выль валанъёс пыро, ӵемысь соос кунгож сьӧрысь кылъёсын нимасько, соин ик соосты берыктыны шуг. Ольга Бородина малпамъя, ӟуч но кунгожсьӧр кылъёслэсь воксё куштӥськыны уг луы ке но, сое произведениосы шергес пыртон бордын ужано. Туж трос кылъёслы шедьтыны луэ эквивалент – ӟуч кыллы тупась удмурт кыл. Со бордын кемагес ужано, кемагес бугыръяськоно но юалляськоно Ольга Бородина, «Кенеш» журналлэн валтӥсь редакторезВалтӥсь редактор шумпотэ, удмурт кылын егит гожъяськисьёс вань шуыса. Соослэн ужъёсазы шекъёс пумиськыло ке но, азьланяз тыршись авторъёслэн произведениоссылэн ӟечлыксы будоз, оске Ольга Бородина. Со шумпоттэ, егитъёслэн асьсэлэн кылзы, асьсэлэн учконзы вань шуыса. Соос, зэм но, дунне шоры паськытгес учко. <…> Мыным потэ, егитъёс, пумен литературае пырыса, бӧрысь асьсэлэсь янгышъёссэс валалозы. <…> Малпасько, азьланяз соослэн ваньмыз интыяз пуксёз, трос гожъяськизы ке, тодмо писательёслэсь произведениоссэс лыдӟизы ке, соослэн гожъямъёссы вылын дышетскизы ке, соослэн ваньмыз пӧрмоз Ольга Бородина, «Кенеш» журналлэн валтӥсь редакторезТодэ вайытом, Удмурт кыллэн нуналэзлы сӥзем ужрадъёс сярысь татысь лыдӟыны луэ. Тегъёс: Лулчеберет Ижкар Литература Удмуртия удмурткыл гожъясьёс  